TIMOTINYI
Paul gv Siti Lvnyinvbv Jinam
Mintamchonam
Paul gv Timotinyi siti jidvnam si ninyia ridornv boru gubv mvngla minsarnam gaamv achialv yadu. Gaam gv alo jvngv saktv svnga mindu. Timotinyi hirukaya nga hinjeka okv nyi vdwv nyiru bv rijeka tamsarnvbv okv ebenjelist akobv ninyigv ridung nga rila Jisu Kristo gv kaalwkbv rila Alvnv Yunying gvla okv Aku Pvbv gv jvjv nga minbvribv tvvlaka vla mintvmiru namgo.
Timotinyi vbv akusubv gamrw toku “Pvcha okv chimapamubv lardar minsu kolo” remingdakming gvyoka vla vkv nvngv nyi gv lvgabv alvnvgobv rima, vbvritola bunua tvyakayanv nyi vdwv ngooyare.
So mvnwng sokv, Timotinyi siti sum lvknv gv rinamdaknam ha kaagv sila ka vtoku— ninyigv mvngjwng nga, saktv nga, paknam ha, okv mvdwkmvku kolo hirukaya hinam a kaagv sitoka vla akusubv gamrw toku.
Arwng lokv darlinnam
Mintamchonam (1:1-2)
Hartv okv mintvmiru (1:3—2:13)
Tamsar okv gamrw (2:14—4:5)
Paul gv atubogv rinamdaknam (4:6-18)
Minyakunam (4:19-22)
1
1 Jisu Kristonyi akin laikula milv kunam turnama ngonu paareku vla japgo modukubv Kristo Jisu gvlo apostol gubv rikunv Paul gvlokv sum siti sum lvkdunv—
2 + Ngoogv aya kunam kuunyilo, Timotinyi:
Ngonugv Abu Pwknvyarnv okv Jisu Kristo ngonugv Ahtu nonua anyubv paknam ha, aya nga, okv sarsopoyo nga jigv yika.
Umbonyikv vnam okv mintvmirunam
3 Ngoogv abuapa vdwgv rinam apiabv, ngoogv mongrumara lokv mvngdarsakdarla rijivngji kunam Pwknvyarnvnyi ngo umbonyikv vdunv. Ngo aluayu bv kumku lo nam mvngpala ngo ninyi umbonyikv vdunv. 4 Ngo no gv nyikla sarnam ha mvngpa dunv okv ngo nam kaanwng dukunv himpu hv ngoogvlo doolwk dukubv. 5 + Ngo no gv alvbv mvngjwng nama mvngpa dukunv, no gv ayu Lois okv no gv anv Eunis ka vbv mvngjwng dootoku. No ka vbvridu vla ngo mvngjwkjwrwk dukunv. 6 Vkvlvgabv ngo nam minpa jidunv vdwlo ngoogv laak kv nam lakpo bvdw Pwknvyarnv nam anyubv amin jitoku ho jinam ha no turbwng molaka. 7 Vkvlvga Pwknvyarnv gv ngonua Dow jinamv ngonua busu gvdubv jima; vmabvya ninyigv Dow ngv ngonua jwkrw dubv, pakdubv okv atuv saktv sidubv mvya dunv.
8 Ngonugv Ahtu gv lvgabv ogu minse rise nga no hinyinghiru mabvka; okv Kristo gv lvkwngbv patwk doonv ngoogv lvkwng bvka ogu minse rise ngaaka hinying mabvka. Pwknvyarnv nam gwlwk ka jipv, vbvrila no Alvnv Yunying lvgabv hirukaya nga hindula no gv rise nga rilaka. 9 Hv ngonua ringtoku okv ninyigv nyi vdwbv goktoku, ngonugv rinam lokvma, vbvritola ninyigv mvngnam lokv okv anyubv aya lokv sum ritoku. Dw gv aatv madvbv Kristo Jisu gv lokv Pwknvyarnv ngonua ninyigv so anyubv aya nga jitoku, 10 vbvritola ngonua Ringjikunv Kristo Jisu gv aanam lokv um kaapa mopvku, hv sinam gv jwkrw nga ngoomu pvku okv gamlv ngv turnama kaatam duku.
11 +Pwknvyarnv nga Alvnv Yunying nga japgo kardu kubv apostol okv tamsarnv akobv tolwk pvkunv, 12 okv vkvlvkwngbv ngo svkvnv hirukaya nga hindukunv. Vbvritola ngo vjaklodvbv mvngtin bwdunv, ogulvgavbolo ngo yvvnyi mvngjwng dudw um ngo chindu, okv ngo jvjvbv mvngdu hv ngam ogugo ridubv minpvdw ho Alu lobv nga ringla doolin more.* 13 No gv kaaring sila riming gvnam lvgabv, ngoogv naa jvjvnv gaam tamsarnam vdwa rwkrwkbv gakbwng laka, okv Kristo Jisunyi akin laikula ngonu gvbv rikunv mvngjwng okv paknam lo doobwng laka. 14 Ngonu gvlo doonv, Darwknv Dow gv jwkrw lokv nonua ogunvgo minpvkudw hoogv alvnvnga vvpv laka.
15 Pigelus okv Hermogenes bunyia mintala, Asia mookugv nyi mvnwngngv, ngam topak kunam ha no chindu. 16 Pwknvyarnv Onesiporus gv vpin ha aya kaatam runglaka, ogulvgavbolo hv ngam awgo mvngpu dubv mvtoku. Hv ngam patwklo doopv vla hinying mato, 17 vbvritola vdwlo nw Rom lo aachi tokudw, nw ngam mapama lodvbv makar toku. 18 Pwknvyarnv ho Alu lo ninyia aya jilaka! Okv no alvbv chindu Epesus lo hv ngoogv lvgabv achialvgo riji toku.
+ 1:2 Nyim 16:1 + 1:5 Nyim 16:1 + 1:11 1Tim 2:7 * 1:12 nw ngam ogugo ridubv mimpv kudw; Vmalo ngo ninyia ogugo ridubv mimpv kudw