5
Kitap tibungnam okv Svlarkuu
1 + Dvbvdootumnvnv lo doonv agv lakbik peelvlo kitap tibungnam ako bvngdubv ngo kaato; vv takgotaksak bv lvkto okv siel kanw lokv tupto. 2 Okv ngo gwlwk rungnv nyidogingdung go kaato, vv vdu gamtv rungbv gokgo karla vbv minto, “Yvvla siel tubnam sum mvko nyola okv tibungnam kitap sum taakuk laka rila jinv ngv?” 3 Vbvritola nyidomooku hoka vmalo sichingmooku aoloka vmalo nyiamooku lvkwng bloka* tibungnam kitap sum yvvka taakuk la okv arwng nga kaala jinv kaamato. 4 Yvvka ako daka tibungnam kitap sum taakukla okv arwng nga kaala jinvgo kaama nam lvgabv ngo yidwkmarkula kapto. 5 + Vbvrikunamv nyigagatvv lokv akonvnga minto, “No kapyoka. Kaatoka! Dabid gv kairungnv singsit, Juda gv haalung lokv paatv ako vv rigum toku, okv hv siel kanw nga mvyak lakula okv tibungnam kitap sum taakuk lareku.”
6 + Vbvrikunamv ngo Dvbvdotumnvnv gv lvpaching lo Svlarkuu go dakdubv kaato, um turnv pwknamyarnam api ngv goyumto okv nyigagatv vdwka dakyumto. Svlarkuu angv lvko paki rokunam gobv kaatoku. Vv rungbung kanw gvvnv go okv nyik kanw gvvnv go, vv Pwknvyarnv gv dow kanwgo, sichingmooku mvnwng lokv vngmu kunamv. 7 Svlarkuu ngv vnglaku okv dvbvdotumnvnv gv lakbik peelv gv doonv tibungnam kitap um laatoku. 8 + Hv vbvrikunamv, turnv pwknamyarnam api okv chamnyi gola api nyigagatv vdwv Svlarkuu agv kaagia lvpa kampwk lo guba lwkla kumtoku. Bunu gvlo nyichar ngv harp bajanvnv okv ain talu lo amuk nampunv vkvnv bvngto, vbvrinamv Pwknvyarnv gv nyi vdwgv kumnam bv ridunv. 9 + Bunu anwnv gaanago gaato:
“No tibungnam kitap am laalanv
okv siel vdwa mvyakla mvkuk ladunv.
Ogulvgavbolo nam pakitoku, okv noogv siringla sijinam lokv no Pwknvyarnv lvgabv
halung dvdvgv nyi vdwa, gaam dvdv nga, diringmooku, okv opi dvdv nga rvvlin toku.
10 +No bunu mvnwng nga nyibu gv karv gobv ngonugv Pwknvyarnvnyi riji dubv mvtoku,
okv bunu siching sum rigvre.”
11 + Lvkodv ngo kaato namv, okv nyidogindung atwnggo, hejar okv milion gobv bunua ngo tvvpa toku! Bunu dvbvdotumnvnv lo doonv um, pwknamyarnam turnv api um okv nyigagatv vdwa, dakyum toku, 12 okv gamtv rungbv gaana vlv gokdubv tvvpa toku:
“Svlarkuu paki pvvnamv,
jwkrw nga, nyitv nga, mvngkimvnglak, okv gvlwknam,
mvngdvnam, yunglitnam okv hartvnam am paayin rungnv ngv.”
13 Okv nyidomooku, sichingmooku, nyiamooku gv arwng lo, okv svmasa gv arwng lo—pwknamyarnam dvdv nga chinggodogolo—okv gaana gaadu bv bunu vdwgv vlv nga ngo tvvpato:
“Dvbvdootumlo doonv ninyia okv Svlarkuu nga,
hartvnamv okv mvngdvnamv, yunglitnamv okv gwlwk namv,
dvbvsingtambv doobwng yilaka!”
14 Pwknamyarnam turnv apiv mirwkto, “Amen!” Okv nyigagatv vdwv lvbwng kumpv tvla okv Kumtojotoku.
+ 5:1 Eje 2:9,10; Aij 29:11 * 5:3 Nyiamooku arwng loka: Siku gv nyiamooku + 5:5 Atk 49:9; Aij 11:1,10 + 5:6 Aij 53:7; Jek 4:10 + 5:8 Miri 141:2 + 5:9 Miri 33:3; 98:1; Aij 42:10 + 5:10 Mog 19:6; Nyikrw 1:6 + 5:11 Dan 7:10